Kaks abielu. Kaks last. Lõpuks ikkagi elu üksikemana, eluraskustega maadlemas.
Et õpetajapalgaga ära elada, rabab 36-aastane Anu nõrkemiseni tööd teha. 40 koolitundi nädalas, lisaks parandab ta vihikuid ja valmistab ainetunde ette nagu õpetajad ikka.
Lisaraha teenimiseks teeb Anu ka tõlketöid. Ent ikka tunneb ta, et kõigest sellest on veel vähe! Tahaks lastele rohkem anda …
Reede õhtul lubab Anu endale ühe dringi. Siis tuleb hea uni.
Järgmisel reedel samuti.
Mõne aja pärast naudib ta drinke juba rohkemgi ... Ja mitte ainult reedel.
Kui ta ei suuda tööle minna, siis võtab Wismari haiglast sinise lehe.
Koolivaheajal pole vaja üldse tööle minna. Anu joob kodus … kuni kaotab jalad. Ta ei tunneta enam jalgu ega suuda isegi kõndida!
Hirm ajendab teda kaineks saama. Ent ka siis ei ole ta võimeline tõstma jalga jala ette.
Anul tuleb uuesti käima õppida.
Kas see üldse õnnestub?
„Kaks ööd-päeva õppisin kodus uuesti kõndima,“ meenutab seda kohutavat kogemust Anu (59). Alkohoolik sai temast 36–40-aastasena, toimetuleku piiril rabeleva üksikemana. Laste eest hoolitses Anu sellegipoolest nii hästi kui suutis. „Joovas elus olin võib-olla lahkemgi ema, sest tundsin südametunnistusepiinu ja püüdsin neid kompenseerida, ostes lastele maiuseid või asju,“ arutleb ta.
Joomisest võitu saamiseks proovis Anu erinevaid meetodeid. Imearst Albert Stepanjani juures käis ta kolmel seansil, et needust maha võtta.
Esimene seanss. Imearst palub Anul pikali heita ja kinnitab naise kehale iminappadega juhtmeid. Ruumis kustub tuli. Naine lebab pimeduses, juhtmed küljes. Kõik see peab mõjutama sisemist puhastumist.
Teine seanss. Anul on kaasas toores muna, mille imearst oli käskinud ühes võtta. Naine heidab taas pikali ning imearst veeretab muna patsiendi lõua all ja üle kaela, rinna peale välja. Valgele munakoorele ilmuvad hallid triibud. Stepanjani jutu järgi tähendab see, et ta võttis needuse maha.
Pärast seanssi peab Anu muna maha matma.
Kolmas seanss. Seekord on Anu kaasa võtnud pooleliitrise purgiga suhkrut, nagu Stepanjan oli soovinud. Imearst käib koos purgiga korraks tagaruumis, ulatab selle siis Anule tagasi ning ütleb, et Anu paneks edaspidi tee või kohvi sisse ainult seda suhkrut.